Barcelona kasvatas edumaad Reali ees
Hispaania jalgpalli kõrgliigas alistas tabeliliider Barcelona 4:0 liiga punase laterna Elche.
Robert Lewandowski viis Barcelona 20. minutil juhtima ja teise poolaja alguses kasvatas eduseisu Ansu Fati. Lewandowski sai 66. minutil teist korda jala valgeks ning neli minutit hiljem vormistas lõpptulemuse Ferran Torres, seejuures andis väravasöödu Lewandowski.
Madridi Realist ühe mängu rohkem pidanud Barcelona edestab suurt rivaali nüüd 15 punktiga. Real kohtub pühapäeval tabelis 15. kohal paikneva Valladolidiga.
Itaalia kõrgliigas kaotas kolmandal kohal olev Milano Inter kodumurul 0:1 Fiorentinale, külaliste võiduvärava lõi Giacomo Bonaventura 53. minutil. Torino Juventus oli kodus 1:0 parem Verona Hellasest, Moise Kean skooris kohtumise ainsa tabamuse 55. minutil.
Liigatabelis hoiavad Inter ja Juventus vastavalt kolmandat ja seitsmendat kohta. Juhul kui AC Milan alistab pühapäeva õhtul tabeliliidri Napoli, tõuseb Milan linnarivaali ette kolmandaks. Juventus on viimasest eurosarja viivast kohast kolme punkti kaugusel.
Hispaania kõrgliiga tulemused:
Elche - Barcelona 0:4
Cadiz - Sevilla 0:2
Athletic - Getafe 0:0
Girona - Espanyol 2:1
Itaalia kõrgliiga tulemused:
Juventus - Verona 1:0
Inter - Fiorentina 0:1
Cremonese - Atalanta 1:3
Toimetaja: Henrik Laever